2012.gada 28.augustā Noteikumi Nr.590

Rīgā (prot. Nr.49 19.§)

**Grozījumi Ministru kabineta 2009.gada 24.marta noteikumos Nr.253 "Dabas lieguma "Kadājs" individuālie aizsardzības un   
izmantošanas noteikumi"**

Izdoti saskaņā ar likuma

"Par īpaši aizsargājamām dabas teritorijām"

14.panta otro daļu un

17.panta otro daļu

Izdarīt Ministru kabineta 2009.gada 24.marta noteikumos Nr.253 "Dabas lieguma "Kadājs" individuālie aizsardzības un izmantošanas noteikumi" (Latvijas Vēstnesis, 2009, 49.nr.) šādus grozījumus:

1. Aizstāt noteikumu tekstā vārdus "reģionālā vides pārvalde" (attiecīgā locījumā) ar vārdiem "Dabas aizsardzības pārvalde" (attiecīgā locījumā).

2. Papildināt noteikumus ar 6.1 punktu šādā redakcijā:

"6.1 Dabas aizsardzības pārvalde, izsniedzot rakstisku atļauju šajos noteikumos minētajām darbībām, izmanto dabas aizsardzības plānā ietverto informāciju un jaunāko pieejamo informāciju par īpaši aizsargājamām sugām un biotopiem dabas lieguma teritorijā. Dabas aizsardzības pārvaldes atļauja nav nepieciešama šo noteikumu 7.18., 9.1. un 9.3.apakšpunktā un 10.punktā minētajām darbībām, kurām saskaņā ar normatīvajiem aktiem par ietekmes uz vidi novērtējumu Valsts vides dienests izsniedz tehniskos noteikumus vai veic sākotnējo ietekmes uz vidi novērtējumu."

3. Izteikt 7.2.apakšpunktu šādā redakcijā:

"7.2. veikt darbības, kuru rezultātā tiek mainīta zemes lietošanas kategorija;".

4. Izteikt 7.3.3.apakšpunktu šādā redakcijā:

"7.3.3. šo noteikumu 8. un 8.1 punktā minētajos gadījumos;".

5. Papildināt noteikumus ar 7.3.4. un 7.3.5.apakšpunktu šādā redakcijā:

"7.3.4. meža nekoksnes vērtību ieguvi;

7.3.5. vides monitoringa, nacionālā meža monitoringa un meža inventarizācijas veikšanu;".

6. Izteikt 7.4.apakšpunktu šādā redakcijā:

"7.4. pārvietoties ar mehāniskiem transportlīdzekļiem, tai skaitā auto­mašīnām, traktortehniku, motocikliem, tricikliem, kvadricikliem un mopēdiem, kā arī ar dzīvniekiem un pajūgiem ārpus ceļiem un dabiskām brauktuvēm, izņemot pārvietošanos ar velosipēdiem un gadījumus, ja pārvietošanās ir saistīta ar šo teritoriju apsaimniekošanu, uzraudzību, valsts aizsardzības uzdevumu veikšanu vai glābšanas un meklēšanas darbiem;".

7. Izteikt 7.11.apakšpunktu šādā redakcijā:

"7.11. iegūt sūnas un ķērpjus, kā arī lasīt ogas un sēnes, bojājot vai iznīcinot zemsedzi;".

8. Izteikt 7.15.apakšpunktu šādā redakcijā:

"7.15. sadalīt zemes īpašumus zemes vienībās, kas mazākas par 10 hektāriem, tai skaitā dalot kopīpašumu, kā arī noteikt lietošanas tiesības kopīpašumam, ja jebkura kopīpašnieka lietošanā paliek mazāk par 10 hektāriem. Šis nosacījums neattiecas uz zemes vienībām, kas tiek atdalītas infrastruktūras un inženierkomunikāciju būvniecībai vai uzturēšanai un kuru apbūves nosacījumus nosaka vietējās pašvaldības teritorijas plānojumā, kā arī uz gadījumiem, ja no īpašuma tiek atdalīta zemes vienība ar dzīvojamām un saim­niecības ēkām, pagalmu un zemi, kas nepieciešama saimniecības uzturēšanai;".

9. Izteikt 7.18.apakšpunktu šādā redakcijā:

"7.18. celt un ierīkot aizsprostus un citas ūdens regulēšanas ietaises, izņemot gadījumus, ja tas nepieciešams īpaši aizsargājamo biotopu atjaunošanas pasākumu veikšanai un ir saņemta Dabas aizsardzības pārvaldes rakstiska atļauja;".

10. Aizstāt 8.3.2.apakšpunktā vārdu "valdaudzes" ar vārdu "mežaudzes".

11. Svītrot 8.4.apakšpunktu.

12. Papildināt noteikumus ar 8.1 punktu šādā redakcijā:

"8.1 Sanitārā cirte šo noteikumu 3.pielikumā norādītajos meža nogabalos atļauta tikai gadījumā, ja slimību inficētie, kaitēkļu invadētie vai citādi bojātie koki rada masveidīgas kaitēkļu savairošanās draudus ārpus dabas lieguma un ir saņemts Valsts meža dienesta sanitārais atzinums. Veicot sanitāro cirti, saglabā visus augtspējīgos kokus."

13. Papildināt 9.3.apakšpunktu aiz vārda "ierīkot" ar vārdiem "publiski pieejamus".

14. Izteikt 11.punktu šādā redakcijā:

"11. Noteikumi attiecas uz aizsargājamiem kokiem – vietējo un citzemju sugu dižkokiem (koki, kuru apkārtmērs 1,3 metru augstumā no koka sakņu kakla vai augstums nav mazāks par šo noteikumu 4.pielikumā noteiktajiem izmēriem) un teritoriju ap kokiem vainagu projekcijas platībā, kā arī 10 metru platā joslā no tās (mērot no aizsargājamā koka vainaga projekcijas ārējās malas)."

15. Svītrot 12.5.apakšpunktā vārdus "izņemot krūmu un koku ciršanu saskaņā ar šiem noteikumiem un citiem vides aizsardzību regulējošajiem normatīvajiem aktiem".

16. Papildināt noteikumus ar 12.1 punktu šādā redakcijā:

"12.1 Ja aizsargājamo koku nomāc vai apēno jaunāki koki un krūmi, saskaņā ar normatīvajiem aktiem, kas regulē koku ciršanu mežā un ārpus tā, atļauta to izciršana kopšanas vai citā cirtē aizsargājamā koka vainaga projekcijā un tai piegulošajā zonā, izveidojot no kokiem brīvu 10 metru platu joslu (mērot no aizsargājamā koka vainaga projekcijas līdz apkārtējo koku vainagu projekcijām)."

17. Papildināt noteikumus ar 14.punktu šādā redakcijā:

"14. Ja aizsargājamais koks ir nolūzis vai nozāģēts, koka stumbrs un zari, kuru diametrs ir lielāks par 50 centimetriem, meža zemēs ir saglabājami koka augšanas vietā vai tās tuvākajā apkārtnē."

18. Aizstāt 3.pielikuma nosaukumā vārdus un skaitli "un 8.4.apakš­punktam" ar vārdiem un skaitli "apakšpunktam un 8.1 punktam".

19. Izteikt 4.pielikumu šādā redakcijā:

"4.pielikums

Ministru kabineta

2009.gada 24.marta

noteikumiem Nr.253

**Aizsargājamie koki – vietējo un citzemju sugu dižkoki**

**(pēc apkārtmēra vai augstuma)**

|  |  |  |  |  |  |
| --- | --- | --- | --- | --- | --- |
| Nr. p.k. | Nosaukums latviešu valodā | | Nosaukums latīņu valodā | Apkārtmērs 1,3 m  augstumā (m) | Augstums (m) |
| **I. Vietējās sugas** | | | | | |
| 1. | | Āra bērzs (kārpainais bērzs) | *Betula pendula (Betula verrucosa)* | 3,0 | 33 |
| 2. | | Baltalksnis | *Alnus incana* | 1,6 | 25 |
| 3. | | Blīgzna (pūpolvītols) | *Salix caprea* | 1,9 | 22 |
| 4. | | Eiropas segliņš | *Euonymus europaeus* | 1,0 | 6 |
| 5. | | Hibrīdais alksnis | *Alnus x pubescens* | 1,5 | 32 |
| 6. | | Melnalksnis | *Alnus glutinosa* | 2,5 | 30 |
| 7. | | Meža bumbiere | *Pyrus pyraster* | 1,5 | 13 |
| 8. | | Meža ābele | *Malus sylvestris* | 1,5 | 14 |
| 9. | | Parastā apse | *Populus tremula* | 3,5 | 35 |
| 10. | | Parastā egle | *Picea abies* | 3,0 | 37 |
| 11. | | Parastā goba | *Ulmus glabra* | 4,0 | 28 |
| 12. | | Parastā ieva | *Padus avium* | 1,7 | 22 |
| 13. | | Parastā (ogu) īve | *Taxus baccata* | 0,6 | 8 |
| 14. | | Parastā kļava | *Acer platanoides* | 3,5 | 27 |
| 15. | | Parastā liepa | *Tilia cordata* | 3,5 | 33 |
| 16. | | Parastais osis | *Fraxinus excelsior* | 3,5 | 34 |
| 17. | | Parastais ozols | *Quercus robur* | 4,0 | 32 |
| 18. | | Parastais pīlādzis | *Sorbus aucuparia* | 1,5 | 21 |
| 19. | | Parastā priede | *Pinus sylvestris* | 2,5 | 38 |
| 20. | | Parastais skābardis | *Carpinus betulus* | 1,5 | 20 |
| 21. | | Parastā vīksna | *Ulmus laevis* | 4,0 | 30 |
| 22. | | Purva bērzs (pūkainais bērzs) | *Betula pubescens (Betula alba)* | 3,0 | 32 |
| 23. | | Šķetra | *Salix pentandra* | 1,6 | 22 |
| 24. | | Trauslais vītols | *Salix fragilis* | 4,0 | – |
| 25. | | Parastais kadiķis | *Juniperus communis* | 0,8 | 11 |

|  |  |  |  |  |
| --- | --- | --- | --- | --- |
| **II. Citzemju sugas** | | | | |
| 26. | Baltais vītols | *Salix alba* | 4,5 | 20 |
| 27. | Baltā robīnija | *Robinia pseudoacacia* | 1,9 | 20 |
| 28. | Balzama baltegle | *Abies balsamea* | 1,5 | 24 |
| 29. | Eiropas baltegle | *Abies alba* | 2,7 | 32 |
| 30. | Eiropas ciedrupriede | *Pinus cembra* | 1,6 | 22 |
| 31. | Eiropas lapegle | *Larix decidua* | 3,2 | 39 |
| 32. | Holandes liepa | *Tilia x europaea* | 2,8 | 26 |
| 33. | Kalnu kļava | *Acer pseudoplatanus* | 2,2 | 20 |
| 34. | Lēdebūra lapegle | *Larix ledebourii* | 3,0 | 34 |
| 35. | Krimas liepa | *Tilia x euchlora* | 1,9 | 20 |
| 36. | Lauku kļava | *Acer campestre* | 1,5 | 18 |
| 37. | Mandžūrijas riekstkoks | *Juglans mandshurica* | 1,6 | 18 |
| 38. | Melnā priede | *Pinus nigra* | 1,9 | 23 |
| 39. | Menzīsa duglāzija | *Pseudotsuga menziesii* | 2,4 | 30 |
| 40. | Papele | *Populus spp.* | 5,0 | 35 |
| 41. | Parastā zirgkastaņa | *Aesculus hippocastanum* | 3,0 | 23 |
| 42. | Eiropas dižskābardis | *Fagus sylvatica* | 3,8 | 30 |
| 43. | Pensilvānijas osis | *Fraxinus pennsylvanica* | 2,0 | 23 |
| 44. | Platlapu liepa | *Tilia platyphyllos* | 3,1 | 27 |
| 45. | Pelēkais riekstkoks | *Juglans cinerea* | 2,8 | 20 |
| 46. | Rietumu tūja | *Thuja occidentalis* | 1,5 | 16 |
| 47. | Saldais ķirsis | *Cerasus avium* | 1,6 | 12 |
| 48. | Sarkanais ozols | *Quercus rubra* | 1,9 | 27 |
| 49. | Sarkstošais vītols | *Salix x rubens* | 3,1 | 25 |
| 50. | Sibīrijas baltegle | *Abies sibirica* | 1,8 | 30 |
| 51. | Sibīrijas ciedrupriede | *Pinus sibirica* | 1,9 | 22 |
| 52. | Sudraba kļava | *Acer saccharinum* | 3,2 | 26 |
| 53. | Veimuta priede | *Pinus strobus* | 2,7 | 36 |
| 54. | Vienkrāsas baltegle | *Abies concolor* | 1,7 | 32" |

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs